***Önkormányzat***

***Nick***

***357-10/2015/Ált.***

***J e g y z ő k ö n y v***

*Nick község Önkormányzatának Képviselő-testülete 2015. június 30-án 17.30 órakor a Kultúrházban megtartott üléséről.*

***Jelen voltak:*** *Csorba József polgármester, Németh András alpolgármester, Ivánkovics Zoltán képviselő, Novák László képviselő, Tóth Sándor képviselő*

***Meghívottak:*** *Dr. Kiss Julianna jegyző, Kissné Simon Mónika igazgatási ügyintéző, Turainé Novák Gyöngyi pénzügyi ügyintéző, Finta Brigitta szociális ügyintéző, Nagy Anita igazgatási ügyintéző, Varga Gyula r.alezredes őrsparancsnok, Pataki Ferenc főtörzszászlós, Ivánkovicsné Reznyák Bernadett könyvtáros, Szabó Ervin munkacsoport elnöke*

*Csorba József polgármester köszöntötte a megjelenteket, megállapította, hogy az 5 képviselőből mind az 5 fő jelen van, az ülés határozatképes, azt megnyitotta.*

***Az ülés napirendjére, illetve további napirend felvételére az alábbi javaslatot tette:***

1. *Nick község és a Nicki Műgát közbiztonságának helyzete*
2. *Beszámoló a Sárvár Térsége Többcélú Kistérségi Társulás 2015. I. félévi munkájáról*
3. *Tájékoztató a könyvtár munkájáról*
4. *A közösségi együttélés alapvető szabályairól és azok megszegésének jogkövetkezményeiről szóló rendelet megalkotása*
5. *Az önkormányzat 2015. évi költségvetési rendeletének módosítása*
6. *Hulladékszállításra kiírt pályázat elbírálása*
7. *Répcelaki Százszorszép Óvoda Alapító Okiratának módosítása*
8. *Döntés közterületek elnevezéséről*
9. *Bölcsődei szolgáltatás*
10. *Répcelaki Szent István Király Plébánia támogatási kérelme*

*Képviselő-testület a javasolt napirendet egyhangúlag elfogadta.*

*Polgármester a napirend tárgyalása előtt a két ülés között végzett munkáról, fontosabb intézkedésekről, valamint a lejárt határidejű határozatok végrehajtásáról adott számot.*

*- Harangozó Bertalan kormánymegbízott elküldte a képviselő-testület tagjai részére kiállított tanúsítványokat (képviselők továbbképzése), melyet a polgármester úr személyesen adott át a képviselőknek.*

*- Úgy gondolja, hogy a Falunap sikeresen lezajlott. Mindenkinek megköszönte a segítséget és a munkáját.*

*- Pályázati kiírás történt a település belterületi útjainak, üdülő telepi utaknak a kátyúzására, valamint a tűzoltószertártól a Kőris patakig a vízelvezető árkok kitisztítására. A megadott határidőig (június 15-ig) nem érkezett be ajánlat.*

*A képviselő-testület a tájékoztatást elfogadta.*

***1. Napirend:***

*Nick község és a Nicki Műgát közbiztonságának helyzete*

***Előadó:*** *Varga Gyula őrsparancsnok*

*Írásos beszámoló a jegyzőkönyv mellékleteként csatolva.*

***Varga Gyula őrsparancsnok:*** *Először is szeretné megköszönni, hogy meghívták őket a képviselő-testületi ülésre illetve, hogy beszámolhatnak a község közbiztonsági helyzetéről. Az írásos beszámoló a 2014. évről szól, mely részletesen tartalmazza a bűnügyi, közbiztonság és a közlekedésbiztonság helyzetét. A településen a bűncselekmények száma csekély, a község bűnügyileg kevésbé fertőzött területek közé sorolható. Tájékoztatta a jelenlévőket a 19/24-es rendőrségi programról. Országosan került elrendelésre a nyári időszakban a kerékpárosok fokozott ellenőrzése, mivel a baleseti helyzeteket értékelve megállapítható volt, hogy a személyi balesetek okozásának sorrendjében második helyen a kerékpárosok vannak. A migrációs menekültek miatt folyamatos vezénylésre kell küldeni rendőröket a Rendőrőrsről az ország másik területére. Kérte a beszámoló elfogadását a tisztelt képviselő-testülettől*

*Kérdés, hozzászólás:*

***Csorba József polgármester:*** *A gyorsforgalmi út építése mennyire befolyásolja a rendőrség munkáját? Bízik abban, hogy másfél év múlva elkészül az út.*

***Varga Gyula őrsparancsnok:*** *Jelenleg sok a panasz a Lavinamix-es kamionokra. Ismert a testület előtt, hogy milyen baleset történt Pósfán. Fokozottan ellenőrzik ezeket a kamionokat. Azt gondolja, hogyha elkészül a gyorsforgalmi út az kihaltságot fog eredményezni néhány településen, amely szempontjukból jót jelent, könnyebben kiszűrhetők lesznek a rossz szándékú idegenek.*

***Csorba József polgármester:*** *Kérte a beszámoló elfogadását.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***45/2015. (VI. 30.) számú határozat****:*

*Nick Község Önkormányzatának Képviselőtestülete a Nick község és a Nicki Műgát közbiztonságának helyzetéről szóló beszámolót elfogadja.*

***2. Napirend***

*Beszámoló a Sárvár Térsége Többcélú Kistérségi Társulás 2015. I. félévi munkájáról*

***Előadó:*** *Csorba József polgármester*

*Írásos beszámoló a jegyzőkönyv mellékleteként csatolva.*

***Csorba József polgármester:*** *Nick község Önkormányzata változatlanul tagja a Társulásnak. Az írásos beszámolót a képviselő-testület tagjai megkapták, elolvashatták. A Társulás körében három feladat maradt meg: gyermekjóléti szolgáltatás, belső ellenőrzés és az egészségügyi feladat (központi orvosi ügyelet). A belső ellenőrzési feladat ellátása nem érinti az önkormányzatot, mivel 2015-től Répcelak segítségével tesz eleget a belső ellenőrzési feladatellátásainak. A többi önkormányzatnak a Vasi Revidiál Kft. látja el a belső ellenőrzési feladatokat. Az első félévben új elnökséget, Intéző Bizottságot és Pénzügyi Ellenőrző Bizottságot választottak. Ismert a testület előtt, hogy a Társulásból Sárvár kilépett, de szerencsére a központi ügyelet ellátásában benne van változatlanul. Igaz, hogy lakosságszám alapján az eddigi 120Ft/fő/év helyett 250Ft/fő/évre emelkedett a tagdíjfizetési kötelezettség, de az orvosi ellátásért nem kell fizetni. Munkanapokon 1 fő orvos ügyel, szombat, vasárnap és ünnepnapokon 1 orvos 24 órában és 1 orvos 12 órában tart ügyeletet. A Központi Orvosi Ügyelet jól működik. Több helyen lehetett hallani, hogy sok helyen nem jól működik az orvosi ügylet, illetve ahol működik ott pedig jelentős összeget kell befizetni az orvosi ügylet ellátásáért. Az orvosi ügylet biztosítása önkormányzati feladat. Gyermekjóléti szolgáltatás is jól működik. Várható, hogy a gyermekjóléti szolgáltatás ellátása változni fog.*

*Kérdés, hozzászólás:*

***dr. Kiss Julianna jegyző:*** *Ismertette a szociális és gyermekjóléti ellátást érintő rendelet-tervezetet, és a jelenlegi ellátást.*

***Csorba József polgármester:*** *Kérte a beszámoló elfogadását.*

*Képviselő-testület 5 szavazattal, ellenszavazat, tartózkodás nélkül a következő határozatot hozta:*

***46/2015. (VI. 30.) számú határozat****:*

*Nick község Önkormányzatának Képviselő-testülete a Sárvár Térsége Többcélú Kistérségi Társulás 2015. I. félévi munkájáról szóló beszámolót elfogadja.*

***3. Napirend:***

*Tájékoztató a könyvtár munkájáról*

***Előadó:*** *Ivánkovicsné Reznyák Bernadett könyvtáros*

*Írásos tájékoztató a jegyzőkönyv mellékleteként csatolva.*

***Ivánkovicsné Reznyák Bernadett könyvtáros:*** *Az írásos beszámolót a képviselő-testület tagjai megkapták. A könyvtár nem önállóan működik, ezért a Berzsenyi Dániel Megyei és Városi Könyvtárral kötött feladat-ellátási szerződés alapján végzi a könyvtár a szolgáltatásait. A Berzsenyi Könyvtár végzi a folyóiratok beszerzését, az éves statisztika elkészítését és a közösségi programok szervezésében is részt vesz.*

*A könyvtár teljes kölcsönözhető állománya 1.892 kötet, előfizetett folyóiratok száma 5 volt az elmúlt évben. Az év végéig kapott új dokumentumok mennyisége 88 kötet volt. Regisztrált használók száma 100 fő, ebből 14 éven aluliak száma 20 fő. A személyes használat 300 alkalom volt, a kölcsönzött dokumentumok mennyisége 294 kötet volt a tavalyi évben. A könyvtári rendezvényeken 120 fő vett részt.*

*Kérdés, hozzászólás:*

***Csorba József polgármester:*** *Az elmúlt időszakban több változás is történt a könyvtáros személyében. Bízik abban, hogy ez megszűnik. Alkalmaznak kulturális közfoglalkoztatottat is, aki jelenleg tanfolyamon van. A könyvtáros a kulturális közfoglalkoztatottal közösen látja el a feladatát. A könyvtár nyitva tartási ideje kedd és péntek 16-19 óra. A kulturális programokról nyilvántartást vezetnek. Kérte a könyvtár munkájáról szóló beszámoló elfogadását.*

*Képviselő-testület 5 szavazattal, ellenszavazat, tartózkodás nélkül a következő határozatot hozta:*

***47/2015. (VI. 30.) számú határozat****:*

*Nick község Önkormányzatának Képviselőtestülete megtárgyalta és elfogadja a könyvtár munkájáról szóló tájékoztatót.*

***4. Napirend:***

*A közösségi együttélés alapvető szabályairól és azok megszegésének jogkövetkezményeiről szóló rendelet megalkotása*

***Előadó:*** *Nagy Anita igazgatási ügyintéző*

*Írásos előterjesztés és rendelet-tervezet a jegyzőkönyv mellékleteként csatolva.*

***Nagy Anita igazgatási ügyintéző:*** *Nem kívánja szóban kiegészíteni az előterjesztést és a rendelet-tervezetet. Kérdés esetén szívesen válaszol.*

*Kérdés, hozzászólás:*

***Csorba József polgármester:*** *A képviselő-testületnek jelenleg nem volt arra lehetősége, hogy szankciót alkalmazzon a rendbontást elkövetőkkel szemben. A rendelet elfogadása esetén közigazgatási bírság szabható ki.*

***dr. Kiss Julianna jegyző:*** *Addig, amíg a szabálysértési eljárásról szóló rendelkezéseket nem helyezték hatályon kívül a helyi rendeletekből, addig lehetett szankciót alkalmazni az elkövetőkkel szemben. Ezt központi szabállyal eltörölték, ezért hatályon kívül kellett helyezni a meglévő rendeletekből. A helyi önkormányzat szabálysértési rendelkezéseket nem alkothat, és nem hajthat végre. Korábban az önkormányzati törvény tartalmazott felhatalmazást az úgynevezett tiltott közösségellenes magatartás meghatározására, melyet az alkotmánybíróság az alaptörvénnyel nem összeegyeztethetőnek talált. Most nyílt arra lehetőség, hogy helyi önkormányzat magatartási normákat állapíthat meg, melyet a közigazgatási eljárás szabályai alapján végrehajtat. A magatartási szabályok megszegőivel szemben a Ket végrehajtási eljárásával bírsággal is sújtható.*

***Csorba József polgármester:*** *A rendelet-tervezet 3. pontja tartalmazza a közösségi együttélés alapvető magatartási szabályait. Elmondta, hogy nem a bírságolás a cél. Először fel kell hívni a figyelmet a szabályok betartására.*

***dr. Kiss Julianna jegyző:*** *Az elvárás a jogkövető viselkedés, magatartás. A Ket. alapján 21 nap a végrehajtás ideje. Először felhívják az elkövetőt a magatartási szabályok betartására, és csak ezt követően szabható ki a közigazgatási bírság.*

***Csorba József polgármester:*** *Kérte a rendelet-tervezet elfogadását.*

*Képviselő-testület 5 szavazattal, ellenszavazat, tartózkodás nélkül az alábbi rendeletet alkotta:*

*Nick község Önkormányzata Képviselő-testületének 10/2015.(VII.1.) önkormányzati rendelete a közösségi együttélés alapvető szabályairól és azok megszegésének jogkövetkezményeiről.*

*Rendelet a jegyzőkönyvhöz csatolva.*

***5. Napirend:***

*Az önkormányzat 2015. évi költségvetési rendeletének módosítása*

***Előadó:*** *Csorba József polgármester*

*Írásos előterjesztés és rendelet-tervezet a jegyzőkönyv mellékleteként csatolva.*

***Turainé Novák Gyöngyi pénzügyi ügyintéző:*** *Az államháztartásról szóló törvény előírja, hogy a képviselő-testület döntése szerint negyedévenként, de legkésőbb az éves költségvetési beszámoló elkészítéséig módosítani kell a költségvetési rendeletet. A főösszeget módosító tételek összege 986 e Ft. Részletesen ismertette az előterjesztésben szereplő rendeletmódosítást. Elmondta, hogy részben a képviselő-testület döntése miatt kellett a rendeletet módosítani (pályázatok benyújtása stb.), mivel ezeknek a forrása nem szerepelt a költségvetésben. Kérte a rendelet-tervezet elfogadását.*

*Kérdés, hozzászólás:*

***Csorba József polgármester:*** *Jó volna, ha a rendelet-tervezetbe betervezettek megvalósulnának, mivel akkor nyernének a beadott pályázatokon (útépítés, számítástechnikai eszközök beszerzése). A rendelet-tervezetben szerepel az Ady utca telekmegosztási költsége, de nem szerepel a Rákóczi és a Petőfi utca összekötő szakaszának a telekmegosztási költsége, illetve az Ady utca megvásárlásának a költsége (cca. 500-550 e Ft). GYSEV Zrt. –vel még konkrét megállapodást nem kötöttek. Kérte a 2015. évi költségvetési rendelet-tervezet elfogadását.*

*Képviselő-testület 5 szavazattal, ellenszavazat, tartózkodás nélkül az alábbi rendeletet alkotta:*

*Nick község Önkormányzata Képviselő-testületének 11/2015.(VII.1.) önkormányzati rendelete az önkormányzat 2015. évi költségvetéséről szóló 2/2015.II.25.) önkormányzati rendelete módosításáról.*

*Rendelet a jegyzőkönyvhöz csatolva.*

***6. Napirend:***

*Hulladékszállításra kiírt pályázat elbírálása*

***Előadó:*** *Nagy Anita igazgatási ügyintéző*

*Írásos jegyzőkönyv és határozati javaslat a jegyzőkönyv mellékleteként csatolva.*

***Nagy Anita igazgatási ügyintéző:*** *2015. július 1.-2019. május 31. közötti időszakra meghívásos pályázatot írt ki az önkormányzat. Négy vállalkozót keresett meg, melyből egy élt ajánlattételi lehetőségével: a Müllex Közszolgáltató Kft. Az általa megajánlott árak a jelenleg is érvényben lévő árak. A sárga zsákok gyűjtését négyhetente, a lomtalanítást évi egy alkalommal vállalta. Kérte a képviselő-testület döntését.*

*Kérdés, hozzászólás:*

***Csorba József polgármester:*** *Az elmúlt időszakban csak egy évre kötöttek szerződést a Müllex Kft-vel. Most hosszabb időszakra írták ki a pályázatot 2019. május 31-ig. A közszolgáltatás fix áras, így az árakon nem tudnak változtatni. Kérte a határozati javaslat elfogadását.*

*Képviselő-testület 5 szavazattal, ellenszavazat, tartózkodás nélkül a következő határozatot hozta:*

***48/2015. (VI. 30.) számú határozat****:*

*Nick Község Önkormányzatának Képviselő-testülete Nick község területén 2015. július 1. – 2019. május 31. közötti időszakban a hulladékszállítási közszolgáltatás elvégzésére meghirdetett eljárást eredményesnek nyilvánítja.*

*Az ajánlatot adó Müllex Közszolgáltató Nonprofit Kft-vel (9784 Harasztifalu, Nyárfasor) köti meg a szerződést.*

*Felhatalmazza a polgármestert a közszolgáltatási szerződés aláírására.*

***Határidő:*** *azonnal*

***Felelős:*** *Csorba József polgármester*

*dr. Kiss Julianna jegyző*

***7. Napirend:***

*Répcelaki Százszorszép Óvoda Alapító Okiratának módosítása*

***Előadó:*** *Csorba József polgármester*

*Írásos előterjesztés, határozati javaslat, módosító okirat és az alapító okirat egységes szerkezetben a jegyzőkönyv mellékleteként csatolva.*

***Csorba József polgármester:*** *Az óvodába a maximálisan felvehető gyermeklétszám 133 fő. Az alapító okirat módosítása a négy alapító szerv döntésétől függ. A Társulási Tanács elfogadta, hogy a maximálisan felvehető gyermeklétszám 134 fő legyen. Kérte a határozati javaslat elfogadását.*

*Kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül a következő határozatot hozta:*

***49/2015. (VI. 30.) számú határozat****:*

*Nick község Önkormányzatának Képviselő-testülete a Répcelaki Százszorszép Óvoda Alapító Okiratát a módosító okirattal megegyező tartalommal módosítja, és az Alapító Okiratot a módosításokkal egységes szerkezetben az 1. és 2. mellékleteknek megfelelően elfogadja.*

***Felelős****: Csorba József polgármester*

*Fülöp Ildikó óvodavezető*

***Határidő****: törzskönyvi nyilvántartásnak történő megküldés*

*az utolsó alapító általi elfogadást követő 8 napon*

*belül*

***8. Napirend:***

*Döntés közterület elnevezéséről*

***Előadó:*** *Csorba József polgármester*

*Írásos anyag a jegyzőkönyv mellékleteként csatolva.*

***Csorba József polgármester:*** *A Vas Megyei Kormányhivatal jelzése alapján kell foglalkozni ezzel a napirenddel. A mai napon ezt a napirendet már tárgyalta az Ügyrendi Bizottság, továbbá a közmeghallgatáson is téma volt. Felmerült, hogy a Mező Imre utca helyett Mező utca legyen, a Felszabadulás utca helyett pedig Műgáti út vagy Királyok útja legyen.*

*Kérdés, hozzászólás:*

***Szabó Ervin munkacsoport elnöke:*** *Az 1758-as militációs jegyzőkönyvben szerepel az iskola helyének a megnevezése a Királyi út, amely a plébánia közti területen helyezkedik el. A püspökség levéltárosa szerint nagy valószínűséggel a mai országút megnevezésnek az akkori elnevezése a Királyi út, amely Bécs és Székesfehérvár közötti legrövidebb országút. Jelenleg két utca nevének a megváltoztatásáról van szó. Műgáton minden utca el van nevezve, kivétel a Vízügyi Igazgatóság két ingatlanja, amely külterületi helyrajzi számként van nyilvántartva. Nem hivatalosan az összes közműszolgáltatónál Műgáti utcaként szerepelnek ezek az ingatlanok. Kérdése, hogy van-e értelme ebbe belevenni ezt is?*

***dr. Kiss Julianna jegyző:*** *Véleménye szerint nem célszerű ezzel az eljárással összevonni, viszont indíthatnak erre akár egy utca elnevezési eljárást is. Előzőleg a Hivatal megvizsgálja a felvetést.*

***Szabó Ervin:*** *Nehogy abba a hibába essenek, hogy elnevezik Műgáti útnak, a Felszabadulás utca pedig Műgáti utcaként szerepel. Nehogy ebből keveredés legyen évek múlva.*

***dr. Kiss Julianna jegyző****: A kettő nem ugyanaz, és a Műgáti utca elnevezés nem is hivatalos. Ismertette a közterület elnevezés folyamatát. Amennyiben a testület úgy dönt, elnevezhetik a Műgáton a helyrajzi számmal szereplő ingatlanokat Műgáti útnak.*

***Csorba József polgármester:*** *Az Ügyrendi Bizottságot kérik fel, hogy a hivatallal közösen tegyen javaslatot az új utcanevek elnevezésére. Folytassa le a társadalmi egyeztetést, kérjen véleményeket az utcanevekre vonatkozóan. Kérte a testület döntését.*

*Képviselő-testület 5 szavazattal, ellenszavazat, tartózkodás nélkül a következő határozatot hozta:*

***50/2015. (VI. 30.) számú határozat****:*

*Nick Község Önkormányzatának Képviselőtestülete megtárgyalta a Vas Megyei Kormányhivatal VAB/TÖRV/32-12/2015. iktatószámú önkormányzati működést érintő javaslatát, mely a településen a Felszabadulás nevet viselő közterület nevének megváltoztatására vonatkozik. Javaslattal egyetért és a Felszabadulás utca továbbá a Mező Imre utca nevének megváltoztatása tárgyában az irányadó helyi rendeleti szabályoknak megfelelő utcanév kialakítása érdekében az eljárást megindítja.*

*A képviselő-testület felhatalmazza az Ügyrendi Bizottságot, hogy a Szervezeti és Működési Szabályzat szerint folytassa le a társadalmi egyeztetést és tegyen javaslatot a közterületetek nevének megváltoztatására.*

*A társadalmi egyeztetést követően az Ügyrendi Bizottság által kialakított javaslat ismeretében a névváltoztatás tárgyában a munkarend szerinti soron következő testületi ülésen dönt.*

***Felelős:*** *Csorba József polgármester*

*dr. Kiss Julianna jegyző*

*Ivánkovics Zoltán Ügyrendi Bizottság elnöke*

***Határidő:*** *azonnal*

***9. Napirend:***

*Bölcsődei szolgáltatás*

***Előadó:*** *Finta Brigitta szociális ügyintéző*

*Írásos előterjesztés és a határozati javaslat a jegyzőkönyv mellékleteként csatolva.*

***Csorba József polgármester:*** *A bölcsődei szolgáltatás ellátása nem kötelező önkormányzati feladat. A nicki gyermekek úgy vehetik igénybe a szolgáltatást, ha átjelentkeznek répcelaki lakosnak az egyik szülővel. Az előterjesztésben olvasható, Nicken jelenleg három család gyermeke veszi igénybe a répcelaki bölcsődei szolgáltatást. Szülők igényeit felmérve öt család jelezte, hogy a közeljövőben szeretné igénybe venni a bölcsődei ellátást. Répcelakon a bölcsődében 12 gyermeket tudnak elhelyezni. Jelenleg nem tudnak felvenni gyermeket a bölcsődébe, mert tele van. Az előterjesztésben olvasható, hogy mennyi hozzájárulást kell fizetnie az önkormányzatnak. A települési önkormányzat által fenntartott bölcsőde a szolgáltatói nyilvántartásában szereplő férőhely száma legfeljebb 15%-áig az ellátási területén kívüli lakhellyel is vehet fel gyermeket. Ez jelen esetben 2 főt jelentene, ha lenne hely a bölcsődében. Felkérik a Kulturális és Ifjúsági Bizottságot, hogy vizsgálja meg a bölcsődei ellátás biztosításának kérdését és tegyen javaslatot a szeptemberi ülésen a képviselő-testületnek. Répcelakon az önkormányzat szeretné az Ajkai kastélyt megvásárolni és az evangélikus egyházzal közösen idősek otthonát alakítanának ki, de nem zárkóznának el a bölcsődei ellátástól és a házi segítségnyújtástól sem. Az idősek, ha átköltöznének az új otthonba, akkor a bölcsőde bővíthető lenne a jelenlegi épületben. Kérte a testület döntését.*

*Képviselő-testület 5 szavazattal, ellenszavazat, tartózkodás nélkül a következő határozatot hozta:*

***51/2015. (VI. 30.) számú határozat****:*

*Nick Község Önkormányzatának Képviselő-testülete a bölcsődei ellátás lehetőségeiről a tájékoztatást elfogadja. Felkéri a Kulturális és Ifjúsági Bizottságot, hogy vizsgálja meg az ellátás biztosításának alternatíváit, és a szeptemberi ülésre tegyen javaslatot a Képviselő-testület részére a szolgáltatás biztosítására.*

***Felelős:*** *Csorba József polgármester*

*dr. Kiss Julianna jegyző*

***Határidő:*** *azonnal*

***10. Napirend:***

*Répcelaki Szent István Király Plébánia támogatási kérelme*

***Előadó:*** *Csorba József polgármester*

***Csorba József polgármester:*** *A Répcelaki Szent István Király Plébánia a Nicki Egyházközség részére kérelemmel fordult az önkormányzathoz, támogassa a nicki templom megvilágítási költségét. Előzetes számítások szerint a templom világítási költsége évi 220.000-230.000,-Ft. Javasolja, hogy időarányosan támogassák az Egyházközséget. Javasolja, hogy a civil szervezetek pénzügyi támogatására elhatárolt összegből 40.000,- Ft támogatásban részesítsék az Egyházközséget. Kérte, hogy a templom megvilágításra kerüljön. A téli hónapban nyújtani kellene a megvilágítás idejét egy-egy órával tovább. Tájékoztatásul elmondta, hogy napelemes megvilágításban is gondolkodnak.*

*Kérdés, hozzászólás:*

***Szabó Ervin munkacsoport elnöke:*** *Akadálya nincs a kérésnek. Egyre modernebb vezérlő készülékek vannak, melyek figyelembe veszik a fényviszonyokat. Valószínű, hogy a napelemes megvilágítást nem tudják alkalmazni a templomnál, mivel a templom műemlék épület.*

***Csorba József polgármester:*** *Kérte a testület döntését.*

*Képviselő-testület 5 szavazattal, ellenszavazat, tartózkodás nélkül a következő határozatot hozta:*

***52/2015. (VI. 30.) számú határozat****:*

*Nick Község Önkormányzata a civil szervezetek pénzügyi támogatásáról szóló 4/2013.(II.14.) számú önkormányzati rendelete alapján 40.000-Ft támogatásban részesíti a Répcelaki Szent István Király Plébánia Nicki Egyházközségét a nicki templom közüzemi költségeinek fedezésére**és felhatalmazza a polgármestert a támogatási szerződés aláírására.*

***Felelős:*** *Csorba József polgármester*

***Határidő:*** *2015. augusztus 10.*

***Tájékoztatások:***

***Csorba József polgármester:*** *Sárvár Térsége Többcélú Kistérségi Társulás 2015-ben is megrendezi a díjátadó ünnepséget. Kérte képviselőtársait, hogy gondolkodjanak el azon, hogy kit, kiket lehetne kitüntetésben részesíteni. A felterjesztés határideje augusztus 15.*

*A Műgáton két darab 1.100 literes konténer van elhelyezve. Az egyiket kisajátította a vendéglős, a másik a parton van. Sajnos a konténerbe mindenféle hulladékot elhelyeznek. A jelenlegi szolgáltató nem reklamált a súlya miatt. Javasolja, hogy ezeket a konténereket hozzák be a temetőbe vagy a Kultúrházba és helyette négy darab (110 literes) zsákos hulladéktárolót vásároljanak. Nem hiszi, hogy ennél több hulladéktárolóra van szükség a jelenlegi turizmus miatt. Kértek ajánlatot 110 literes szemétgyűjtő kosárra. A beérkezett ajánlat alapján az ára bruttó 5.500,-Ft és 10.000,-Ft ingyenes a kiszállítás. Így 22.000,- Ft-ba kerülne a szemétgyűjtőkosár, melyet le kell betonozni. A közszolgáltató felé jelezni kell a változást. A konténerek felhasználhatók a községben keletkezett hulladékgyűjtésre eseti megrendeléssel. Tervezett rendezvényekre a konténert vissza lehetne vinni a Műgátra. Véleménye szerint a kihelyezett zsákokat a szolgáltató elviszi, és legfeljebb pluszba leszámlázza. Az is előfordulhat, hogy még vásárolni kell a községbe ilyen szemétgyűjtő kosarat, s talán ezáltal csökkenne a hulladék mennyisége.*

***Ivánkovics Zoltán képviselő:*** *Az lenne a cél, hogy ne a Műgáti lakosok, illetve vendéglősök helyezzék ki a szemetet az elhelyezett szemétgyűjtő kosárba.*

***Csorba József polgármester:*** *Útkarbantartó közfoglalkoztatottra lehetett volna pályázatot benyújtani, de nem találtak senkit sem, aki el tudta volna vállalni ezt a munkát, illetve újabb közfoglalkoztatottra. Kérte a testületet, hogyha ilyen személyről tudnak, akkor jelezzék.*

***Finta Brigitta szociális ügyintéző:*** *A jelenleg alkalmazott közfoglalkoztatottak szerződése augusztus 31-ig szól, de valószínűleg meghosszabbításra kerülnek a jelen információk szerint.*

*A képviselő-testület a tájékoztatást tudomásul vette.*

*Miután több napirend nem volt,* ***Csorba József*** *polgármester a megjelenést megköszönte, az ülést bezárta.*

*k.m.f.*

***Csorba József Dr. Kiss Julianna***

***polgármester jegyző***